Einitítu má m.a. finna í lífviðargreinum sem eru vinsæll efniviður í aðventukrönsum landsmanna . Ljósmynd / Heimur smádýranna Aðventukransar eru ómissandi í aðdraganda jólanna á flestum heimilum en þeim geta fylgt ýmsir óboðnir gestir . Flestir þeirra eru þó meinlausir og það á einmitt við um einitítuna sem er nokkuð árviss slæðingur sem boðar jól . Erling Ólafsson skordýrafræðingur vekur athygli á einitítunni á Facebook-síðunni Heimi smádýranna þar sem hann er iðinn við að setja inn ýmsan fróðleik um skordýr . „ Í aðdraganda aðventu flytja blómaverslanir inn aðskiljanlegt skraut og glingur , meðal annars lífviðargreinar sem þykja ómissandi þegar að því kemur að græja aðventukransinn . Sumir eru heppnari en aðrir og fá einitítu í kaupbæti með lífviðargreinunum . Segi heppnir því hér er á ferð almeinlaust og einkar fagurt smádýr til þess eins að dást að og njóta . Einitítan kyndir undir jólastemningunni , “ segir í færslu Erlings og með fylgir mynd af einitítu sem barst með skrauti inn á heimili í borginni fyrir skömmu . Hér má lesa um einitítu á vef Náttúrufræðistofnunar .